**Licăr**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În urma ta, desculță, o rază reflectată

în cioburi de confuzii, păienjeniș astral,

din trecerea firească opritu-s-a să bată

cadența despărțirii cu ritmuri de plural.

Alunecă o rază pe chipul tău de toamnă,

sunt ghimpii de lumină cel mai frumos torent

în care, nevăzută, o umbră ne condamnă

la trecerea prin zidul de moarte, aparent.

Pe chipul meu de noapte alunecă o urmă

ca-ntr-un pastel funebru punctat de foc și scrum,

iar algoritmul rece al insomniei scurmă

cu raza despletită, în urma ta, pe drum.

adina v.

14.06.2019